PATVIRTINTA

Lietuvos Respublikos Vyriausybės

2020 m. d. nutarimu Nr.

**Ateities ekonomikos DNR plano VEIKSMŲ IR PROJEKTŲ įgyvendinimo TVARKOS aprašas**

**I SKYRIUS**

**bendrosios nuostatos**

1. Ateities ekonomikos DNR plano veiksmų ir projektų įgyvendinimo tvarkos apraše (toliau – Aprašas) nustatoma Ateities ekonomikos DNR plane, kuriam pritarta Lietuvos Respublikos Vyriausybės 2020 m. birželio 10 d. pasitarime (pasitarimo protokolas Nr. 28) (toliau – DNR planas), numatytų veiksmų (toliau – veiksmai) ir projektų (toliau – projektai), kuriems įgyvendinti iki Aprašo įsigaliojimo nebuvo patvirtintos Lietuvos Respublikos valstybės biudžeto lėšos ir (arba) kurie nėra (iš dalies) finansuojami 2014–2020 metų Europos Sąjungos fondų ir (arba) kitos tarptautinės paramos lėšomis ir (arba) finansuojami taikant finansines priemones, vertinimo, atrankos, finansavimo, įgyvendinimo ir atsiskaitymo už veiksmų ir projektų įgyvendinimo rezultatus tvarka ir Lietuvos Respublikos Vyriausybės nutarime, kuriuo patvirtintas Aprašas, ir Apraše nurodytų subjektų, dalyvaujančių įgyvendinant DNR planą, funkcijos ir teisės.
2. Atliekant Apraše nustatytas funkcijas, vadovaujamasi lygiateisiškumo, veiksmingumo ir orientavimosi į rezultatus, įrodymais grįsto valdymo, efektyvumo ir finansinio ilgalaikio tvarumo, bendradarbiavimo, atvirumo ir įtraukimo principais, nustatytais Lietuvos Respublikos strateginio valdymo įstatyme ir Lietuvos Respublikos viešojo administravimo įstatyme, asmens duomenys veiksmų ir (veiksmų) projektų administravimo tikslu tvarkomi laikantis 2016 m. balandžio 27 d. Europos Parlamento ir Tarybos reglamente (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) ir Lietuvos Respublikos asmens duomenų teisinės apsaugos įstatyme nustatytų reikalavimų ir vykdoma dvigubo tos pačios veiklos tų pačių išlaidų finansavimo prevencija.
3. Apraše vartojamos sąvokos:
   1. **Pareiškėjas** – viešasis ar privatus juridinis asmuo, juridinio asmens atstovybė ar asmenų grupė, taip pat fizinis asmuo, teikiantys veiksmo plėtotojui paraišką finansuoti projektą.
   2. **Pažeidimas** – įgyvendinant veiksmą ir (ar) (veiksmo) projektą padarytas taikytinos teisės pažeidimas dėl veiksmo plėtotojo ir (ar) projekto vykdytojo veiksmų ar neveikimo, kai nepagrįstas išlaidas įtraukus į Lietuvos Respublikos valstybės ir (ar) Europos Sąjungos biudžetus (-ą) jam padaroma ar būtų padaryta žala.
   3. **Projektas** –laikina, aiškią pradžią ir pabaigą bei ribotus išteklius turinti veikla, skirta veiksmo tikslui (-ams) įgyvendinti.
   4. **Projekto vykdytojas** – viešasis ar privatus juridinis asmuo, juridinio asmens atstovybė, taip pat fizinis asmuo, atsakingi už projekto, kurį atrenka veiksmo plėtotojas, įgyvendinimą ir jo rezultatų pasiekimą.
   5. **Veiksmas** – Investicijų komiteto atrinkta ir Vyriausybės patvirtinta tam tikros investicijų krypties priemonė, kuria prisidedama prie DNR plano tikslų pasiekimo ir kuri įgyvendinama vykdant projektą arba jų grupę.
   6. **Veiksmo plėtotojas** – viešasis ar privatus juridinis asmuo, juridinio asmens atstovybė, įgyvendinantys veiksmą ir atsakingi už veiksmo rezultatų (jų dalies) pasiekimą.

**Ii SKYRIUS**

**ĮGYVENDINANT DNR PLANĄ DALYVAUJANČIŲ SUBJEKTŲ FUNKCIJOS**

**PIRMASIS SKIRSNIS**

**VYRIAUSYBĖS FUNKCIJOS**

1. Vyriausybė atlieka šias funkcijas:
   1. svarsto DNR plano koordinatoriaus pasiūlymus dėl Lietuvos Respublikos aplinkos ministerijos, Lietuvos Respublikos ekonomikos ir inovacijų ministerijos, Lietuvos Respublikos energetikos ministerijos, Lietuvos Respublikos finansų ministerijos, Lietuvos Respublikos kultūros ministerijos, Lietuvos Respublikos socialinės apsaugos ir darbo ministerijos, Lietuvos Respublikos susisiekimo ministerijos, Lietuvos Respublikos sveikatos apsaugos ministerijos, Lietuvos Respublikos švietimo, mokslo ir sporto ministerijos, Lietuvos Respublikos vidaus reikalų ministerijos ir Lietuvos Respublikos žemės ūkio ministerijos (toliau – ministerijos) ir (ar) administruojančiosios institucijos atliekamų Apraše nustatytų funkcijų, panaikina arba paveda atlikti naujas funkcijas;
   2. tvirtina DNR plano įgyvendinamų veiksmų ir projektų sąrašą;
   3. svarsto DNR plano koordinatoriaus pateiktą informaciją apie DNR plano įgyvendinimo pažangą, DNR planui įgyvendinti skirtų lėšų panaudojimo spartą, DNR plano įgyvendinimo rizikas, pasiūlymus dėl DNR plano ir (ar) jo įgyvendinimo, taip pat ministerijų pateiktą informaciją apie strateginių veiksmų, kurie dėl savo svarbos šalies ūkiui ar dėl specialios įgyvendinimo priežiūros poreikio atrinkti Vyriausybės strateginių projektų portfelio komisijos (toliau – strateginiai veiksmai), įgyvendinimo pažangą ir prireikus įpareigoja subjektus imtis tam tikrų veiksmų;
   4. priima nutarimą, kuriame DNR plano koordinatoriui, ministerijoms ir administruojančiajai institucijai paskirstomos DNR planui administruoti skiriamos lėšos.

**ANTRASIS SKIRSNIS**

**DNR PLANO KOORDINATORIAUS FUNKCIJOS IR TEISĖS**

1. DNR plano koordinatorius atlieka šias funkcijas:
   1. rengia Vyriausybės nutarimo, kuriuo patvirtintas Aprašas, pakeitimus ir teikia juos Vyriausybei;
   2. detalizuoja Apraše nustatytų veiksmų vertinimo, atrankos, finansavimo, įgyvendinimo ir atsiskaitymo už veiksmų įgyvendinimo rezultatus tvarkas;
   3. sudaro Investicijų komitetą iš Vyriausybės kanceliarijos atstovų, DNR plano koordinatoriaus atstovų ir pagal investicijų kryptį sudaromų pakomitečių, į kurių sudėtį įtraukiami ministerijų atstovai ir patarimo teise socialinių ir ekonominių partnerių organizacijų atstovai (toliau – Investicijų komitetas), tvirtina Investicijų komiteto darbo reglamentą ir jam vadovauja;
   4. Investicijų komitetui pritarus veiksmų įgyvendinimo koncepcijoms, pagal jas rengia ir teikia Vyriausybei tvirtinti DNR plano įgyvendinamų veiksmų ir projektų sąrašą;
   5. rengia ir teikia Vyriausybei nutarimą, kuriame DNR plano koordinatoriui, ministerijoms ir administruojančiajai institucijai paskirstomos DNR planui administruoti skiriamos lėšos;
   6. atlieka DNR plano įgyvendinimo stebėseną ir analizę, teikia Vyriausybei informaciją apie DNR plano įgyvendinimo pažangą, DNR plano įgyvendinimo rizikas ir pasiūlymus dėl DNR plano pakeitimo ir (ar) jo įgyvendinimo;
   7. praneša administruojančiajai institucijai apie įtariamą pažeidimą, susijusį su DNR plano įgyvendinimu;
   8. praneša Finansinių nusikaltimų tyrimo tarnybai prie Lietuvos Respublikos vidaus reikalų ministerijos (toliau – Finansinių nusikaltimų tyrimo tarnyba) ir administruojančiajai institucijai apie įtariamą nusikalstamą veiką, susijusią su DNR planui įgyvendinti skirtų lėšų neteisėtu gavimu ir (ar) panaudojimu (toliau – nusikalstama veika);
   9. praneša Lietuvos Respublikos specialiųjų tyrimų tarnybai ir administruojančiajai institucijai apie įtariamą korupcinio pobūdžio nusikalstamą veiką, susijusią su DNR planui įgyvendinti skirtų lėšų neteisėtu gavimu ir (ar) panaudojimu (toliau – korupcinio pobūdžio nusikalstama veika);
   10. saugo pagal kompetenciją gaunamus ir rengiamus dokumentus, kurių reikia audito sekai užtikrinti;
   11. skelbia su DNR planu ir jo įgyvendinimu susijusią informaciją interneto svetainėje www.finmin.lrv.lt;
   12. teikia ministerijoms išvadas dėl planuojamų taikyti supaprastintai apmokamų išlaidų dydžių nustatymo metodo tinkamumo.
2. Jeigu DNR plano koordinatorius atlieka ir ministerijos funkcijas, jis turi užtikrinti DNR plano koordinatoriaus tinkamą funkcijų atskyrimą nuo ministerijos funkcijų.
3. DNR plano koordinatorius turi teisę:
   1. prašyti ministerijų ir (ar) administruojančiosios institucijos suderinti su juo savo rengiamus dokumentus, reglamentuojančius DNR plano įgyvendinimą;
   2. gauti iš ministerijų, administruojančiosios institucijos, Investicijų komiteto informaciją, kurios reikia jo funkcijoms atlikti;
   3. sudaryti darbo grupes, kurios padėtų jam užtikrinti Apraše nustatytų funkcijų atlikimą;
   4. teikti siūlymus ministerijoms sudaryti jose proveržio grupes – darbo grupes, kurios padėtų ministerijai rengti veiksmų įgyvendinimo koncepcijas, arba siūlyti įtraukti į tokias proveržio grupes konkrečių įstaigų ar valstybės investavimą administruojančių subjektų atstovus.

**TREČIASIS SKIRSNIS**

**MINISTERIJŲ FUNKCIJOS IR TEISĖS**

1. Ministerijos atlieka šias funkcijas:
   1. rengia veiksmų įgyvendinimo koncepcijas ir teikia jas Investicijų komitetui;
   2. kreipiasi į DNR plano koordinatorių išvadai dėl planuojamų taikyti supaprastintai apmokamų išlaidų dydžio nustatymo metodo tinkamumo gauti, jeigu veiksmo išlaidas planuojama apmokėti supaprastintu būdu;
   3. sudaro su veiksmo plėtotoju (-ais) veiksmo (projekto) įgyvendinimo sutartį (toliau – sutartis) pagal Aprašo 7 priede nustatytą pavyzdinę formą;
   4. užtikrina joms priskirtų DNR plano veiksmų įgyvendinimą laiku;
   5. taiko rizikos valdymo priemones, susijusias su DNR plano įgyvendinimu;
   6. teikia Vyriausybei informaciją apie strateginių veiksmų įgyvendinimo pažangą;
   7. teikia DNR plano koordinatoriui informaciją apie DNR plano įgyvendinimo pažangą ir su DNR plano įgyvendinimu susijusias rizikas;
   8. teikia DNR plano koordinatoriui pasiūlymus dėl poreikio keisti DNR planą;
   9. teikia DNR plano koordinatoriui informaciją apie DNR planui administruoti reikalingas lėšas pagal DNR plano koordinatoriaus pateiktą formą;
   10. praneša administruojančiajai institucijai apie įtariamą pažeidimą, susijusį su DNR plano įgyvendinimu;
   11. praneša Finansinių nusikaltimų tyrimo tarnybai ir administruojančiajai institucijai apie įtariamą nusikalstamą veiką;
   12. praneša Specialiųjų tyrimų tarnybai ir administruojančiajai institucijai apie įtariamą korupcinio pobūdžio nusikalstamą veiką;
   13. DNR plano koordinatoriaus prašymu teikia jam suderinti pagal kompetenciją rengiamus dokumentų, reglamentuojančių DNR plano įgyvendinimą, projektus;
   14. saugo pagal kompetenciją gaunamus ir rengiamus dokumentus, kurių reikia audito sekai užtikrinti;
   15. pagal kompetenciją vykdo dvigubo tos pačios veiklos tų pačių išlaidų finansavimo rizikos prevenciją.
2. Ministerijos turi teisę:
   1. prašyti veiksmo plėtotojo suderinti su jomis savo rengiamus dokumentus, reglamentuojančius veiksmo įgyvendinimą;
   2. gauti iš administruojančiosios institucijos veiksmų plėtotojų informaciją, kurios reikia Apraše nustatytoms funkcijoms atlikti;
   3. sudaryti proveržio grupes.

**KETVIRTASIS SKIRSNIS**

**ADMINISTRUOJANČIOSIOS INSTITUCIJOS FUNKCIJOS IR TEISĖS**

1. Administruojančioji institucija atlieka šias funkcijas:
   1. atlieka veiksmų įgyvendinimo koncepcijų, veiksmų (projektų) įgyvendinimo planų ir investicijų projektų vertinimą ir teikia Investicijų komitetui išvadą dėl veiksmų socialinės ir ekonominės naudos ir veiksmų (projektų) atitikties Aprašo 1 priede nustatytiems bendriesiems veiksmų ir projektų reikalavimams;
   2. prašo veiksmų plėtotojų teikti su veiksmo ir (ar) projekto (-ų) įgyvendinimu susijusią informaciją pagal nurodytus informacijos teikimo terminus ir formą;
   3. pagal su DNR plano koordinatoriumi suderintą metodiką, taikydama atrankinį būdą:
      1. įsitikina, kad pagal sutartį finansuojami darbai yra atlikti, prekės įsigytos ir paslaugos suteiktos, sutartyje nustatyti stebėsenos rodikliai pasiekti ir kad veiksmo plėtotojų su veiksmo įgyvendinimu susijusios išlaidos buvo padarytos teisėtai;

10.3.2. tikrina veiksmo plėtotojo teikiamus dokumentus, kuriais pagrindžiamas stebėsenos rodiklių pasiekimas; veiksmo plėtotojui nepasiekus stebėsenos rodiklių, vadovaudamasi Aprašo 9 priede nustatyta tvarka, apskaičiuoja veiksmo plėtotojo turimą sugrąžinti lėšų dalį;

10.3.3. tikrina veiksmo plėtotojų teikiamus išlaidų pagrindimo dokumentus (tik tuo atveju, kai veiksmai galimai bus finansuojami 2021–2027 metų Europos Sąjungos fondų lėšomis);

10.3.4. atlieka patikras vietose;

10.3.5. atlieka pirkimų priežiūrą (tik tuo atveju, kai veiksmai galimai bus finansuojami 2021–2027 metų Europos Sąjungos fondų lėšomis);

10.4. vykdo dvigubo tos pačios veiklos tų pačių išlaidų finansavimo priežiūrą;

10.5. nustačiusi pažeidimą, Aprašo 2 priede nustatyta tvarka priima sprendimus dėl veiksmui įgyvendinti išmokėtų lėšų grąžinimo ir informuoja apie juos įgyvendinančiąją ministeriją – už veiksmo įgyvendinimą atsakingą ministeriją – ir veiksmo plėtotoją, imasi veiksmų dėl šių lėšų grąžinimo įgyvendinančiajai ministerijai;

10.6. praneša Finansinių nusikaltimų tyrimo tarnybai ir įgyvendinančiajai ministerijai apie įtariamą nusikalstamą veiką;

10.7. praneša Specialiųjų tyrimų tarnybai ir įgyvendinančiajai ministerijai apie įtariamą korupcinio pobūdžio nusikalstamą veiką;

10.8. teikia konsultacijas ir metodinę pagalbą veiksmo plėtotojui;

10.9. teikia DNR plano koordinatoriui informaciją, reikalingą DNR plano stebėsenai atlikti, DNR plano koordinatoriaus nurodyta forma;

10.10. DNR plano koordinatoriaus prašymu teikia derinti pagal kompetenciją rengiamų dokumentų, reglamentuojančių DNR plano įgyvendinimą, projektus;

10.11. atlieka Investicijų komiteto sekretoriato funkcijas, teikia Investicijų komitetui informaciją, reikalingą jo funkcijoms atlikti;

10.12. rengia ir DNR plano koordinatoriui teikia DNR plano įgyvendinamų veiksmų ir projektų sąrašui parengti reikalingą informaciją pagal DNR koordinatoriaus pateiktą formą;

10.13. renka DNR plano lėšoms valdyti, stebėsenai, auditui būtinus duomenis apie veiksmų ir projektų įgyvendinimą, saugo gaunamus ir rengiamus dokumentus, kurie susiję su DNR plano įgyvendinimu ir kurių reikia audito sekai užtikrinti;

10.14. prireikus perka ir administruoja informacinių duomenų rinkimo ir keitimosi jais sistemą, skirtą veiksmo plėtotojo atrinktiems projektams (toliau – veiksmo projektai) administruoti.

11. Administruojančioji institucija turi teisę:

11.1. prašyti veiksmo plėtotojo suderinti su ja savo rengiamus dokumentus, reglamentuojančius veiksmo projektų vertinimą, atranką ir įgyvendinimą;

11.2. gauti iš veiksmų plėtotojų informaciją, kurios reikia Apraše nustatytoms funkcijoms atlikti.

**PENKTASIS SKIRSNIS**

**INVESTICIJŲ KOMITETO FUNKCIJOS IR TEISĖS**

1. Investicijų komitetas sprendimus priima pakomitečiuose, kurie atlieka šias funkcijas:

12.1. svarsto veiksmų įgyvendinimo koncepcijas ir priima sprendimus dėl (ne)pritarimo joms;

12.2. saugo pagal kompetenciją gaunamus ir rengiamus dokumentus, kurių reikia audito sekai užtikrinti.

13. Investicijų komitetas turi teisę gauti iš DNR plano koordinatoriaus, ministerijų ir administruojančiosios institucijos informaciją, kurios reikia Apraše nustatytoms funkcijoms atlikti.

**ŠEŠTASIS SKIRSNIS**

**VEIKSMO PLĖTOTOJO FUNKCIJOS IR TEISĖS**

1. Veiksmo plėtotojas atlieka šias funkcijas:

14.1. rengia veiksmo (projekto) įgyvendinimo planą arba investicijų projektą ir teikia įgyvendinančiajai ministerijai;

14.2. teikia įgyvendinančiajai ministerijai informaciją apie lėšų poreikį DNR plane numatytiems veiksmams įgyvendinti;

14.3. atlieka veiksmo projektų atranką pagal savo nustatytas procedūras;

14.4. prižiūri veiksmo projektų įgyvendinimą pagal savo nustatytas procedūras ir užtikrina tinkamą veiksmo įgyvendinimą;

14.5. rengia mokėjimo paraiškas dėl lėšų išmokėjimo;

14.6. teikia administruojančiajai institucijai su veiksmo įgyvendinimu susijusią informaciją jos nurodytais terminais;

14.7. įgyvendinančiosios ministerijos ir (ar) administruojančiosios institucijos prašymu teikia išvadoms gauti rengiamų dokumentų, reglamentuojančių veiksmų projektų atranką ir įgyvendinimą, projektus;

14.8. užtikrina tinkamą informavimą apie veiksmą ir (ar) veiksmo projektus Aprašo 10 priede nustatyta tvarka;

* 1. renka DNR plano lėšoms valdyti, stebėsenai, auditui atlikti būtinus duomenis apie veiksmo projektų įgyvendinimą, Aprašo 11 priede nustatyta tvarka saugo gaunamus ir rengiamus dokumentus, kurie susiję su DNR plano įgyvendinimu ir kurių reikia audito sekai užtikrinti;

14.10. užtikrina dvigubo tos pačios veiklos tų pačių išlaidų nebuvimą.

**III SKYRIUS**

**VEIKSMŲ IR PROJEKTŲ ADMINISTRAVIMAS**

**PIRMASIS SKIRSNIS**

**VEIKSMŲ IR PROJEKTŲ ATRANKA**

1. Įgyvendinančioji ministerija, esant poreikiui, kartu su numatomu veiksmo plėtotoju ir (ar) pasitelkdama proveržio grupę pagal Aprašo 3 priede nustatytą formą parengia veiksmo įgyvendinimo koncepciją, kurioje nurodo pokytį, kurio siekiama konkrečiu veiksmu, numato finansuotinas veiklas, numato finansavimo poreikį ir planą, nurodo veiksmams, veiksmo projektams, pareiškėjams taikomus reikalavimus ir kitus efektyviam veiksmo įgyvendinimui svarbius aspektus.
2. Įgyvendinančioji ministerija parengtą veiksmo įgyvendinimo koncepciją teikia Investicijų komitetui svarstyti ne vėliau kaip 5 darbo dienos iki atitinkamo Investicijų komiteto pakomitečio (pagal investicijų kryptį) posėdžio dienos. Kartu su veiksmo įgyvendinimo koncepcija įgyvendinančioji ministerija pateikia (išskyrus atvejus, kai nurodoma įslaptinta informacija):
   1. numatomo (-ų) veiksmo plėtotojo (-ų) parengtą (-us) investicijų projektą (-us) (jei jis (jie) turi būti parengtas (-i), kaip nustatyta Aprašo 17 punkte) arba pagal Aprašo 4 priede nustatytą formą parengtą veiksmo (projekto (-ų)) įgyvendinimo planą (-us);
   2. numatomo (-ų) veiksmo plėtotojo (-ų) užpildytą (-as) deklaraciją (-as) pagal Aprašo 5 priede nustatytą formą.
3. Investicijų projektas kartu su investicijų projekto skaičiuokle rengiamas, jeigu įgyvendinant projektą planuojama investuoti į ilgalaikio materialiojo ir nematerialiojo turto, reikalingo viešosioms paslaugoms, kaip jos apibrėžtos Viešojo administravimo įstatyme, teikti ir (arba) viešojo administravimo funkcijoms vykdyti, sukūrimą, įsigijimą arba jo vertės padidinimą ir projekto vertė viršija vieną milijoną eurų, vadovaujantis Investicijų projektų rengimo metodika, patvirtinta viešosios įstaigos Centrinės projektų valdymo agentūros direktoriaus 2014 m. gruodžio 31 d. įsakymu Nr. 2014/8-337 „Dėl viešojo ir privataus sektorių partnerystės projektų rengimo ir įgyvendinimo metodinių rekomendacijų patvirtinimo“ (dokumentas skelbiamas interneto svetainėje www.finmin.lt).
4. Įgyvendinančioji ministerija dėl duomenų ir prielaidų, reikalingų veiksmo socialinei ir ekonominei naudai apskaičiuoti ir (ar) veiksmo efektyvumui padidinti, o veiksmo plėtotojas dėl investicijų projekto ar veiksmo (projekto) įgyvendinimo plano parengimo gali konsultuotis su administruojančiąja institucija.
5. Administruojančioji institucija vertina investicijų socialinę ir ekonominę naudą ir veiksmo atitiktį bendriesiems reikalavimams pagal Aprašo 16 punkte nurodytus dokumentus ir duomenis.
6. Investicijų komitetas nagrinėja veiksmų įgyvendinimo koncepcijų pagrįstumą, t. y. atitiktį DNR plano tikslui ir siekiams, numatomo (-ų) veiksmo plėtotojo (-ų) pasirinkimo pagrįstumą ir investicijų socialinę ir ekonominę naudą, atsižvelgdamas į DNR plano koordinatoriaus, ministerijų ir administruojančiosios institucijos pateiktą informaciją, ir priima sprendimas dėl (ne)pritarimo šiai koncepcijai. Jeigu dėl įslaptintos informacijos su veiksmo įgyvendinimo koncepcija nėra pateikiami Aprašo 16 punkte nurodyti dokumentai, sprendimą dėl (ne)pritarimo veiksmo įgyvendinimo koncepcijai Investicijų komitetas priima pagal pateiktą informaciją.
7. Nepritarus veiksmo įgyvendinimo koncepcijai, ji grąžinama įgyvendinančiajai ministerijai tobulinti. Veiksmo įgyvendinimo koncepcija atnaujinama Aprašo 15 punkte nustatyta tvarka. Jei du kartus nepritariama veiksmo įgyvendinimo koncepcijai, įgyvendinančioji ministerija turi pasiūlyti kitą veiksmą.
8. Pagal Aprašo 6 priede nustatytą formą parengtas DNR plano įgyvendinamų veiksmų ir projektų sąrašas, kuriam pritaria Investicijų komitetas, teikiamas tvirtinti Vyriausybei.
9. Vyriausybei patvirtinus DNR plano įgyvendinamų veiksmų ir projektų sąrašą, įgyvendinančioji ministerija sudaro sutartį su veiksmo plėtotoju.
10. Įgyvendinančioji ministerija sutartyje gali nustatyti papildomus veiksmo plėtotojui taikomus reikalavimus.

**ANTRASIS SKIRSNIS**

**LĖŠŲ PLANAVIMAS, IŠMOKĖJIMAI, PIRKIMAI**

1. DNR plane numatytiems veiksmams įgyvendinti Lietuvos Respublikos valstybės biudžeto lėšos planuojamos ir naudojamos vadovaujantis Lietuvos Respublikos biudžeto sandaros įstatymu, Lietuvos Respublikos valstybės biudžeto ir savivaldybių biudžetų sudarymo ir vykdymo taisyklėmis, patvirtintomis Lietuvos Respublikos Vyriausybės 2001 m. gegužės 14 d. nutarimu Nr. 543 „Dėl Lietuvos Respublikos valstybės biudžeto ir savivaldybių biudžetų sudarymo ir vykdymo taisyklių patvirtinimo“, ir Strateginio planavimo metodika, patvirtinta Lietuvos Respublikos Vyriausybės 2002 m. birželio 6 d. nutarimu Nr. 827 „Dėl Strateginio planavimo metodikos patvirtinimo“.
2. Veiksmo plėtotojas, įgyvendindamas veiksmą (projektą), teikia mokėjimo paraiškas Valstybės biudžeto lėšų išdavimo iš valstybės iždo sąskaitos taisyklių, patvirtintų Lietuvos Respublikos finansų ministro 2000 m. liepos 21 d. įsakymu Nr. 195 „Dėl Valstybės biudžeto lėšų išdavimo iš valstybės iždo sąskaitos taisyklių patvirtinimo“, nustatyta tvarka.
3. Veiksmo įgyvendinimo išlaidos ar jų dalis gali būti apmokamos supaprastintai, t. y. taikant veiksmo įgyvendinimo rezultatui iš anksto nustatytą dydį, apskaičiuotą naudojant teisingą, nešališką ir patikrinamą metodą. Kai išlaidos apmokamos supaprastintai, atsiskaitant už įgyvendintas veiksmo veiklas, nereikia teikti išlaidų pagrindimo ir jų apmokėjimo įrodymo dokumentų, pateikiami tik veiksmo įgyvendinimo rezultato, kuriam buvo nustatytas konkretus dydis, pasiekimo įrodymo dokumentai.
4. Jei įgyvendinančioji ministerija nusprendžia išlaidas apmokėti supaprastintai, ji prieš teikdama veiksmo įgyvendinimo koncepciją Investicijų komitetui, turi gauti DNR plano koordinatoriaus išvadą dėl veiksmo įgyvendinimo rezultato dydžio nustatymo metodo.
5. Jei įgyvendinant veiksmą taikoma daugiau nei viena supaprastinto išlaidų apmokėjimo schema ir (arba) faktiškai patirtų išlaidų kompensavimas, būtina užtikrinti, kad toms pačioms išlaidoms nebūtų skiriamas finansavimas daugiau nei vieną kartą pagal skirtingas išlaidų apmokėjimo schemas.
6. Ne perkančioji organizacija – veiksmo plėtotojas ar partneris, kurie nėra perkančiosios organizacijos pagal Lietuvos Respublikos viešųjų pirkimų įstatymo reikalavimus, – pirkimus vykdo vadovaudamasi Aprašo 8 priede nustatyta tvarka.
7. Veiksmo plėtotojas veiksmo (projekto) įgyvendinimo metu privalo užtikrinti tinkamą veiksmo (projekto) buhalterinės apskaitos atskyrimą nuo bendros veiksmo plėtotojo buhalterinės apskaitos. Šiame punkte nurodyti reikalavimai netaikomi išlaidoms, kurios apmokamos supaprastintai.
8. Kai įgyvendinamas veiksmas, kuris galimai bus finansuojamas 2021–2027 metų Europos Sąjungos fondų lėšomis, iki bus patvirtintos 2021–2027 metų Europos Sąjungos fondų lėšomis finansuojamų veiksmų įgyvendinimo taisyklės, veiksmo plėtotojui ir jo partneriui taikomi reikalavimai projekto vykdytojams ir jų partneriams, nustatyti Projektų administravimo ir finansavimo taisyklėse, patvirtintose Lietuvos Respublikos finansų ministro 2014 m. spalio 8 d. įsakymu Nr. 1K-316 „Dėl Projektų administravimo ir finansavimo taisyklių patvirtinimo“, tiek, kiek tai nenustatyta Apraše.

**TREČIASIS SKIRSNIS**

**ATSISKAITYMAS UŽ VEIKSMO ĮGYVENDINIMO PAŽANGĄ IR REZULTATUS**

1. Veiksmo plėtotojas už atskirų veiksmų ir (ar) projektų įgyvendinimo pažangą atsiskaito ministerijoms pagal poreikį, bet ne rečiau nei kas mėnesį.
2. Ministerijos informaciją apie jų atsakomybei priskirtų veiksmų įgyvendinimo pažangą ir rezultatus už einamąjį mėnesį teikia administruojančiajai institucijai ne vėliau nei kitą darbo dieną mėnesiui pasibaigus.
3. Administruojančioji institucija analizuoja iš ministerijų gautą informaciją apie veiksmų įgyvendinimo pažangą ir rezultatus, ją apibendrina ir su išvadomis ir pasiūlymais pateikia DNR plano koordinatoriui iki kito mėnesio 3 dienos.
4. DNR plano koordinatorius, įvertinęs administruojančiosios institucijos pateiktą informaciją, iki kiekvieno mėnesio 10 dienos Vyriausybei teikia informaciją apie DNR plane numatytų investicijų krypčių įgyvendinimo pažangą ir pasiūlymus dėl įgyvendinimo spartinimo.
5. Informaciją apie strateginių veiksmų įgyvendinimo pažangą ministerijos Vyriausybės strateginių projektų portfelio komisijai teikia kas savaitę.
6. Įvertinus veiksmo įgyvendinimo pažangą, Vyriausybė, DNR plano koordinatorius, administruojančioji institucija arba veiksmo plėtotojas gali siūlyti, o įgyvendinančioji ministerija – inicijuoti veiksmo įgyvendinimo koncepcijos pakeitimą, kuris rengiamas ir teikiamas Investicijų komitetui vertinti ir pritarti Aprašo III skyriaus pirmojo skirsnio nustatyta tvarka.

**KETVIRTASIS SKIRSNIS**

**VEIKSMO PROJEKTŲ ADMINISTRAVIMAS**

1. Veiksmo plėtotojas, vadovaudamasis Apraše ir sutartyje nustatytais reikalavimais, suderinęs su įgyvendinančiąja ministerija, organizuoja veiksmo projektų atranką, jų įgyvendinimo priežiūrą ir administravimą (t. y. įgyvendina veiksmą skėtiniu būdu), kai tai numatyta veiksmo įgyvendinimo koncepcijoje. Veiksmo plėtotojas turi teisę nustatyti papildomus projektų ir (ar) projekto vykdytojų reikalavimus.
2. Veiksmo plėtotojas veiksmo projektų atranką atlieka vienu iš šių veiksmo įgyvendinimo koncepcijoje nurodytų būdų:
   1. konkurso – kai reikia nustatyti, kuris pareiškėjas galėtų geriau prisidėti prie konkretaus veiksmo tikslo ir rezultatų pasiekimo;
   2. tęstinės atrankos – kai finansuojamos nesudėtingos vienarūšės veiklos, o veiksmo projektai tarpusavyje nekonkuruoja. Tęstinė atranka vykdoma tol, kol paskirstoma veiksmo kvietimui teikti paraišką skirta suma.
3. Kvietimai teikti paraiškas, reikalavimai veiksmo projektams ir (ar) veiksmo projektų vykdytojams ir atrinktų veiksmo projektų sąrašai iš anksto skelbiami veiksmo plėtotojo interneto svetainėje. Informacija apie kvietimus taip pat skelbiama Finansų ministerijos interneto svetainėje.
4. Aprašo 30–32 punktuose nustatyti reikalavimai veiksmo plėtotojams taikomi ir veiksmo projektų vykdytojams bei jų partneriams. Aprašo 30–31 punktuose nurodyti reikalavimai netaikomi fiziniam asmeniui, kuris nevykdo ūkinės ir (arba) ekonominės veiklos. Jei vadovaudamasi Aprašo 27 punktu įgyvendinančioji ministerija nusprendžia veiksmo išlaidas apmokėti supaprastintai, šis išlaidų apmokėjimo būdas taikomas ir veiksmo projektams.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_